P6_TA(2007)0018

Moratoriu privind pedeapsa cu moartea

Rezoluţia Parlamentului European privind iniţiativa pentru un moratoriu universal asupra pedepsei cu moartea

Parlamentul European,

- având în vedere rezoluţiile sale anterioare privind un moratoriu universal asupra pedepsei cu moartea, în special cele din 23 octombrie 2003 [1], 6 mai 1999 [2] şi 18 iunie 1998 [3],

- având în vedere rezoluţiile privind un moratoriu asupra pedepsei capitale adoptate de diferite organisme ale ONU, inclusiv de Comisia pentru drepturile omului,

- având în vedere declaraţiile UE în favoarea unui moratoriu asupra pedepsei capitale, şi în special declaraţia privind abolirea pedepsei cu moartea, prezentată la 19 decembrie 2006, în cadrul Adunării Generale a ONU şi care a fost semnată de 85 de ţări din toate grupurile geografice,

- având în vedere orientările pentru politica UE faţă de ţările terţe cu privire la pedeapsa cu moartea din 29 iunie 1998,

- având în vedere articolul 103 alineatul (4) din Regulamentul său de procedură,

A. întrucât pedeapsa cu moartea este o pedeapsă crudă şi inumană, precum şi o încălcare a dreptului la viaţă,

B. întrucât abolirea pedepsei cu moartea constituie o valoare fundamentală a Uniunii Europene şi o cerinţă pentru ţările care doresc să adere la UE,

C. întrucât este profund îngrijorat de faptul că, în zeci de ţări ale lumii, există încă sau tocmai au fost reintroduse legi naţionale care prevăd pedeapsa cu moartea, permiţând astfel executarea a mii de oameni în fiecare an,

D. întrucât, în acelaşi timp, se manifestă în continuare progrese către o abolire la nivel mondial a pedepsei cu moartea; întrucât sunt salutabile abolirea definitivă, în ultimii ani, a pedepsei cu moartea în Liberia, Mexic, Filipine şi Moldova şi respingerea de către congresul peruan a proiectului de lege privind introducerea în legislaţie a pedepsei cu moartea pentru acte de terorism,

E. întrucât Uniunea a hotărât, în cadrul Orientărilor sale referitoare la politica Uniunii faţă de ţări terţe privind pedeapsa cu moartea, să lucreze, în cadrul organismelor internaţionale, în favoarea abolirii pedepsei cu moartea,

F. întrucât, la 9 ianuarie 2007, guvernul italian şi Consiliul Europei au hotărât să conlucreze în vederea obţinerii unui sprijin cât mai mare în favoarea unei iniţiative din partea actualei Adunări Generale ONU pentru un moratoriu universal asupra execuţiilor, în vederea abolirii definitive a pedepsei cu moartea,

G. întrucât, la 27 iulie 2006, Camera Deputaţilor din Italia a aprobat, în unanimitate, o moţiune prin care invita guvernul italian să prezinte, în cadrul următoarei Adunări Generale ONU, în urma consultării cu partenerii UE, dar fără a fi supusă spre aprobare în unanimitate tuturor membrilor UE, o propunere de rezoluţie pentru moratoriul universal asupra pedepsei cu moartea, în vederea abolirii absolute a acesteia la nivel mondial; şi întrucât, la reuniunea din 22 ianuarie 2007, Consiliului pentru afaceri generale al UE a convenit ca, la New York, preşedinţia germană a UE să evalueze oportunităţile şi modalităţile de redeschidere a discuţiilor şi examinărilor privind propunerea pentru un moratoriu universal asupra pedepsei cu moartea,

H. condamnând execuţia lui Saddam Hussein şi exploatarea mediatică a imaginilor execuţiei acestuia, şi deplângând modul în care a fost pusă în aplicare,

1. îşi reafirmă poziţia adoptată în urmă cu mult timp împotriva pedepsei cu moartea în toate cazurile şi în toate circumstanţele şi îşi exprimă, încă o dată, convingerea că abolirea pedepsei cu moartea contribuie la creşterea demnităţii umane şi la evoluţia treptată a drepturilor omului;

2. solicită aprobarea imediată şi necondiţionată a unui moratoriu internaţional asupra execuţiilor în vederea abolirii la nivel mondial a pedepsei cu moartea, prin intermediul unei rezoluţii relevante a actualei Adunări Generale ONU, a cărei aplicare efectivă ar trebui să poată fi monitorizată de către Secretarul General al ONU;

3. invită preşedinţia UE să ia, de urgenţă, măsuri adecvate pentru a se asigura că o asemenea rezoluţie este prezentată urgent Adunării Generale ONU; invită preşedinţia UE şi Comisiei să informeze Parlamentul cu privire la rezultatele obţinute în cadrul actualei Adunări Generale ONU privind un moratoriu universal asupra pedepsei cu moartea;

4. îndeamnă instituţiile UE şi statele membre să facă eforturi, în sfera politică şi în cea diplomatică, pentru a asigura succesul acestei rezoluţii în cadrul actualei Adunări Generale ONU;

5. sprijină ferm iniţiativa Camerei Deputaţilor şi guvernului din Italia, sprijinită de Consiliul UE, de Comisie şi de Consiliul Europei;

6. încurajează puternic statele membre ale UE să ratifice, fără întârziere, cel de-al 2-lea Protocol facultativ la Pactul internaţional privind drepturile civile şi politice, urmărind abolirea definitivă a pedepsei cu moartea;

7. încredinţează Preşedintelui sarcina de a transmite prezenta rezoluţie Consiliului, Comisiei, Secretarului General al ONU, Preşedintelui Adunării Generale ONU şi tuturor statelor membre ale ONU.

[1] JO C 82 E, 1.4.2004, p.609.

[2] JO C 279, 1.10.1999, p.421.

[3] JO C 210, 6.7.1998, p. 207.

--------------------------------------------------